અલ્ટ્રા-સ્લિમ, મૉનોલિથિક ડિઝાઇન, ફુલ હાઇ ડેફિનેશન, એલઈડી જેવાં વિશેષણોનાં લટકણિયાં સાથેનાં સ્માર્ટ ટીવી જોવા માટે તમે માર્કેટમાં નીકળશો એટલે ખ્યાલ આવશે કે અત્યારે લગભગ બધી જ કંપનીઓએ આવાં સ્માર્ટ ટીવી માર્કેટમાં મૂકી દીધાં છે. સરેરાશ ચાલીસ ઇંચનું ટીવી બધી જ કંપનીઓમાં તમામ ફૅસિલિટીઓ સાથે આવે છે. એમાંથી એક ટીવી તમે ઘરે લઈ આવો એટલે તમારે એની સ્માર્ટનેસનો ઉપયોગ કરવા માટે જોઈશે એક ઇન્ટરનેટ-કનેક્શન. એ માટે વાયરવાળું (ઇથરનેટ) અત્યંત હાઇસ્પીડ ઇન્ટરનેટ કનેક્શન હોય તો ક્યા કહેના! જો વાયરની કડાકૂટમાં ન પડવું હોય તો તમારા ઘરને વાઇ-ફાઇ (વાયરલેસ ફિડેલિટી)ની સુવિધાથી સજ્જ કરવું પડશે. બાકી તમારું થ્રી-જીવાળું ટચૂકડું વાયરલેસ બ્રૉડબૅન્ડ યુએસબી ડિવાઇસ આમાં કામ કરશે નહીં. અમુક કંપનીઓના ટીવીને વાઇ-ફાઇથી કનેક્ટ કરવા માટે ત્રણેક હજાર રૂપિયાનું ટચૂકડું પેનડ્રાઇવ જેવું ડૉન્ગલ ખરીદીને ટીવીની પાછળ ભરાવવું પડે છે, જ્યારે અમુક કંપનીઓમાં ટીવીની અંદર જ આ ડૉન્ગલ ફિટ કરેલું આવે છે.